%
 Всички други дружества
 34,0 %
 Г. ВРЕДА
 1. Определение за промишленост и производство на Съюза
 (53)
 По време на разследвания период сходният продукт е бил произвеждан от дванадесет известни производители от Съюза. Те представляват „промишлеността на Съюза“ по смисъла на член 4, параграф 1 от основния регламент.
 (54)
 Общото производство на Съюза по време на разследвания период се определя на 47 349 тона. Комисията стигна до тази стойност въз основа на статистическите данни на Евростат, проверените отговори на въпросника на включените в извадката производители от Съюза и прогнозните данни по отношение на невключените в извадката производители, както и данните, представени от жалбоподателите. Както бе посочено в съображение 9, включените в извадката производители от Съюза представляват над 70 % от общото производство на сходния продукт в Съюза.
 (55)
 Производителят износител изказа твърдението, че не всички жалбоподатели имат дейност в производството на АФДЦ. Разследването обаче показа, че всички жалбоподатели и техните свързани дружества действително произвеждат, макар и в малки количества, въпросния продукт, поради което това твърдение беше отхвърлено.
 2. Потребление на Съюза
 (56)
 Данни относно производството, производствения капацитет, обема на продажбите, заетостта и обема на износа по отношение на цялата промишленост на Съюза през разглеждания период бяха предоставени от жалбоподателите. Данните бяха по оценки и бяха представени като минимална и максимална граница, разбити в две категории: включени в извадката производители от Съюза и невключени в извадката производители от Съюза. За включените в извадката производители от Съюза Комисията използва действителните проверени данни, предоставени от тези дружества в отговорите им на въпросника. За невключените в извадката производители от Съюза бяха използвани предоставените от жалбоподателите стойности. Тези оценки бяха предоставени на заинтересованите страни за коментар. Не бяха получени обаче коментари по тях.
 (57)
 Комисията установи потреблението на Съюза въз основа на оценката за общия обем на продажбите на промишлеността на Съюза на пазара на Съюза и общия обем на вноса, въз основа на данните от Евростат, като ги коригира, където беше необходимо, спрямо проверените данни, предоставени от производителя износител и отговорите на въпросника, получени от включените в извадката производители от Съюза.
 (58)
 Тъй като в разглежданата държава има само един производител, от съображения за поверителност всички стойности, отнасящи се до него, трябваше да бъдат представени като граници.
 (59)
 На тази основа потреблението в Съюза се е променяло, както следва:
 Таблица 1
 Потребление на Съюза на АФДЦ (в тонове)
 2011 г.
 2012 г.
 2013 г.
 Разследван период
 Потребление на Съюза
 [71 300-82 625]
 [74 152-92 540]
 [84 847-108 239]
 [83 421-105 760]
 Индекс (2011 г. = 100)
 100
 [104-112]
 [119-131]
 [117-128]
 Източник: Евростат, отговори на въпросника и информация, предоставена от жалбоподателите.
 (60)
 Потреблението на Съюза се е увеличило между 2011 и 2013 г., но е спаднало през 2013 г. и през разследвания период. Като цяло потреблението се е увеличило между 17 и 28 % през разглеждания период. Увеличеното потребление между 2011 г. и разследвания период е отражение най-вече на увеличения внос от Русия и други трети държави, докато продажбите на промишлеността на Съюза на пазара на Съюза са отбелязали само слабо увеличение (вж. съображение 82).
